DOI: 10.14457/tu.the.2016.846
title: การนำการค้ามนุษย์ด้านแรงงานมาเป็นเงื่อนไขในการค้าระหว่างประเทศของประเทศสหรัฐอเมริกาที่มีผลกระทบต่อกฎหมายไทย

description: ประเทศไทยถือได้ว่าเป็นประเทศหนึ่งที่ได้รับผลกระทบจากการค้ามนุษย์ เนื่องจากองค์กรอาชญากรรมข้ามชาติ (Transnational Organized Crime) ได้ใช้ประเทศไทยเป็นที่แสวงหาผลประโยชน์จากการค้ามนุษย์ใน 3 สถานะ กล่าวคือ เป็นทั้งประเทศต้นทาง (Source) ทางผ่าน (Transit) และประเทศปลายทาง (Destination) ของเหยื่อการค้ามนุษย์ โดยปัญหาการค้ามนุษย์นับเป็นปัญหาระดับโลกที่ทุกประเทศต่างให้ความสนใจ โดยเฉพาะอย่างยิ่งประเทศสหรัฐอเมริกาซึ่งจะเห็นได้จากบทบัญญัติของกฎหมาย Trafficking Victimss Protection Act of 2000 (TVPA) อันเป็นบทบัญญัติที่สอดคล้องกับพิธีสารเพื่อป้องกัน ปราบปราม และลงโทษการค้ามนุษย์ โดยเฉพาะสตรีและเด็ก เพิ่มเติมอนุสัญญาสหประชาชาติเพื่อต่อต้านอาชญากรรมข้ามชาติที่จัดตั้งในลักษณะองค์กร (Protocol to Prevent, Suppress and Punish Trafficking in Persons, Especially Women and Children, supplementing the United Nations Convention against Transnational Organized Crime 2000) โดยในกฎหมาย TVPA ได้กำหนดให้มีการจัดทำรายงานสถานการณ์การค้ามนุษย์ประจำปีของประเทศต่าง ๆ ทั่วโลก เพื่อจัดอันดับประเทศที่มีปัญหาจากการค้ามนุษย์ โดยเน้นความสำคัญของการบังคับใช้แรงงาน (forced labor) และการใช้แรงงานเด็ก (child labor) ในอุตสาหกรรมการผลิตสินค้าและบริการที่นำเข้ามาในประเทศสหรัฐอเมริกา ซึ่งส่งผลกระทบต่อประเทศไทยในฐานะที่ประเทศสหรัฐอเมริกาเป็นประเทศคู่ค้าที่สำคัญต่อธุรกิจการส่งออกสินค้าของประเทศไทย อันอาจทำให้สินค้าที่ประเทศไทยส่งออกไปยังประเทศสหรัฐอเมริกานั้นมีจำนวนลดลงซึ่งสาเหตุหนึ่งก็เนื่องมาจากการจัดอันดับดังกล่าวที่ประเทศไทยถูกจัดให้อยู่ในอันดับ Tier 3 ทำให้ประเทศไทยต้องปฏิบัติตัวให้สอดคล้องกับเงื่อนไขที่ประเทศสหรัฐอเมริกากำหนดไว้ เพื่อให้ประเทศไทยได้รับการจัดอันดับที่ดีในสายตาของนานาอารยประเทศ จึงอาจกล่าวได้ว่าในประเทศที่พัฒนาแล้วนั้นมีความพยายามที่จะนำการคุ้มครองด้านสิทธิมนุษยชนและด้านสิทธิแรงงานเข้ามาเป็นเงื่อนไขในทางการค้าระหว่างประเทศ ดังนั้น การทำความเข้าใจประเด็นต่าง ๆ ของการค้ามนุษย์ซึ่งมีความสัมพันธ์กับการค้าระหว่างประเทศจึงมีความสำคัญและจำเป็นอย่างยิ่งในปัจจุบัน วิทยานิพนธ์ฉบับนี้จึงมุ่งเน้นศึกษาเกี่ยวกับค้ามนุษย์ตามพิธีสารเพื่อป้องกัน ปราบปราม และลงโทษการค้ามนุษย์ โดยเฉพาะสตรีและเด็กเพิ่มเติมอนุสัญญาสหประชาชาติเพื่อต่อต้านอาชญากรรมข้ามชาติที่จัดตั้งในลักษณะองค์กร (Protocol to Prevent, Suppress and Punish Trafficking in Persons, Especially Women and Children, supplementing the United Nations Convention against Transnational Organized Crime) การค้ามนุษย์ตามพระราชบัญญัติป้องกันและปราบปรามการค้ามนุษย์ พ.ศ. 2551 และที่แก้ไขเพิ่มเติม โดยเฉพาะตาม Trafficking Victimss Protection Act of 2000  (TVPA) ซึ่งเป็นกฎหมายการค้ามนุษย์ของประเทศสหรัฐอเมริกา ในส่วนที่มีความสัมพันธ์กับการบังคับใช้แรงงาน หรือการใช้แรงงานเด็ก อันเป็นหนึ่งในหลักการและสิทธิขั้นพื้นฐานในการทำงาน (Core Labour Standard) ภายใต้เงื่อนไขที่เกี่ยวข้องกับการค้าระหว่างประเทศ ที่ส่งผลให้ประเทศสหรัฐอเมริกาอาจนำมาอ้างใช้เป็นเครื่องมือในการกำหนดเงื่อนไขภายใต้มาตรการจำกัดหรือห้ามการนำเข้าสินค้าที่อาจจะเป็นการละเมิดต่อหลักเสรีในทางการค้าของ WTO และความตกลง GATT และวิเคราะห์ซึ่งความสัมพันธ์กับมาตราการจำกัดปริมาณ (Quantitative Restrictions) ตาม Article XI ของ GATT ข้อยกเว้นทั่วไป (General Exceptions) ตาม Article XX ของ GATT อีกทั้งกฎระเบียบทางเทคนิคภายใต้ความตกลงว่าด้วยอุปสรรคเทคนิคต่อการค้า รวมทั้งวิเคราะห์ผลกระทบจากการจัดทำรายงานประจำปีของสหรัฐอเมริกากับสภาพปัญหาการค้ามนุษย์ในประเทศไทย ซึ่งส่งผลต่อการแก้ไขเพิ่มเติมกฎหมายภายในของประเทศไทย